|  |  |
| --- | --- |
|  | **Pesterzsébet-Központi Református**  **Egyházközség**  1204 Budapest, Ady E. u. 81.  Tel/Fax: 283-0029  www.pkre.hu |
| ***1893-2022*** |  |

Pesterzsébet, 2022. március 20.

***Kreisz János, lelkész***

**A szőlőskertben**

**Lectio:**Máté 20; 1-16

*Jézus mondja:* ***„Hasonló a mennyek országa ahhoz a gazdához, aki korán reggel kiment, hogy munkásokat fogadjon a szőlőjébe. Miután megegyezett a munkásokkal napi egy dénárban, elküldte őket a szőlőjébe.***

***Amikor kiment kilenc óra tájban, látta, hogy mások is állnak a piacon tétlenül, és ezt mondta nekik: Menjetek el ti is a szőlőmbe, és ami jogos, megadom nektek. Azok pedig elmentek.***

***Ismét kiment tizenkét óra körül és délután három óra tájban, és ugyanígy tett. Amikor pedig délután öt óra tájban is kiment, talált újabb embereket, akik ott álldogáltak, és megkérdezte tőlük: Miért álltok itt egész nap tétlenül? Azok pedig így válaszoltak: Mert senki sem fogadott fel bennünket. Erre ezt mondta nekik: Menjetek el ti is a szőlőmbe!***

***Miután pedig beesteledett, ezt mondta a szőlő gazdája a munkások vezetőjének: Hívd ide a munkásokat, és fizesd ki a bérüket, az utolsókon kezdve az elsőkig. Ekkor jöttek azok, akik öt óra tájban álltak munkába, és kaptak egy-egy dénárt. Amikor az elsők jöttek, azt gondolták, hogy többet kapnak, de egy-egy dénárt kaptak ők is. Amikor átvették, zúgolódni kezdtek a gazda ellen, és ezt mondták: Ezek az utolsók egyetlen órát dolgoztak, és egyenlővé tetted őket velünk, akik az egész nap terhét hordoztuk, és szenvedtünk a hőségtől.***

***Ő pedig egyiküknek így felelt: Barátom, nem bánok veled igazságtalanul. Vajon nem egy dénárban egyeztél meg velem? Vedd, ami a tied, és menj! Én pedig az utolsónak is annyit akarok adni, mint neked. Hát nem tehetek azt a javaimmal, amit akarok? Vagy azért vagy irigy, mert én jó vagyok hozzájuk? Így lesznek az utolsókból elsők, és az elsőkből utolsók.”***

**Alapige:** Máté 28; 19a

***„Elmenvén azért, tegyetek tanítványokká minden népeket…”***

Kedves Testvérek! A lectioban felolvasott jézusi példázat egy roppant gazdag történet. A Bibliát rendszeresen olvasó emberek, valószínűleg különösebb gond nélkül fel tudnák idézni ezt a történetet, amit tanítványainak egykor Jézus elmondott. És **ha most kiosztanék mindenkinek egy papírlapot azzal a céllal, hogy fogalmazzunk meg üzeneteket, akkor biztos lennék benne, hogy egy lap sem maradna üresen.** **Rengeteg morális üzenet fogalmazható meg a szőlőmunkások példázatáról**. Többek között ilyenek, hogy *„ne légy irigy”,* vagy *„tisztességesen végezd a munkádat”* vagy *„tartsd magad az adott szavadhoz”* és így tovább. **Ezek az üzenetek, bár kétségkívül fontosak, mégis másodrangúak amellett, amiről Jézus valójában beszélt. Jézus Krisztus ebben a példázatában az Atyáról beszél.** Hogy milyen is az Atya, akiről Ő bizonyságot tesz évek óta. Ebben a történetben a hangsúly nem a szőlőmunkások viselkedésén, hanem a birtokos gazda eljárásán van. **Figyeljünk hát a Gazdára ezen a mai istentiszteleten!**

**Kedves testvérek, a történet szerint van egy gazdaember, akinek a birtokában van egy szőlőskert.** És hogy azt karbantartsa, munkásokat keresett, az ő szőlőskertjébe. **Kiment a piacra, ott kiválasztott magának embereket**, akikkel megegyezett, és elküldte őket a szőlőbe dolgozni. Megállapodott velük a bérben, ami napi egy dénár volt. Egy dénár nagyjából egy család napi szükségleteit fedezte, tehát korrekt ajánlatnak mondhatjuk. **A napi munkaidő ekkor Izraelben azt jelentette, hogy napkeltétől napnyugtáig tartott.** Ezek az emberek reggeltől dolgoztak a szőlőskertben. Majd a Gazda délben újra kiment a piacra, és megállapodott újabb munkásokkal, akik csatlakoztak a többihez a kertben. Ezt megismételte délután három órakor és öt óra táján is.

Kedves testvérek, úgy gondolom **sokan vagyunk, akik sokszor olvasták már ezt a történetet.** **Nekem mégsem tűnt fel soha az, amiről most beszélni fogok. Ezek az emberek, akik a történetbéli szőlőskertbe mentek dolgozni, egy válogatott csapat volt.** Hiszen itt nem olvasunk olyasmiről, mint amit például a királyi menyegzőnél megszoktunk, hogy azt mondja az uralkodó, hogy jöhet mindenki! Betegek, sánták, csonka-bonkák, vakok és mindenki más. **A Gazda a szőlőskert gondozására, annak művelésére maga választja ki az embereket.** Nem szolgákat küld ki, hogy hozzatok nekem munkásokat, hanem Ő maga az, aki egyesével kiválasztja azokat, akiket a szőlőskertbe kíván küldeni, hogy ott dolgozzanak. **Akármikor megy ki a piacra, mindig talál olyanokat, akiket alkalmasnak tart a szőlőben való fáradozásra.** Független attól, hogy reggel, délben, délután vagy alkonyatkor megy ki a piacra, mindig talál olyat, akit a szolgálatába kíván állítani.

**Mi alapján választ ez a Gazda? Kedves testvérek, azzal a feltétellel, kitétellel, hogy az mehet a szőlőbe, aki képes a Gazdával** „*megegyezni”.* Mást nem küld a szőlőjébe dolgozni, csak azokat, akikkel meg tudott egyezni. Másokat nem tud és nem is akar behívni.

**De mit jelent ez a megegyezés, amiről Jézus beszél? Kedves testvérek, a megegyezés ideje az a megtérés időpontja.** **Te elfogadtad már a Gazda „ajánlatát”, vagy még próbálsz alkudozni?** Ez a csodálatos Gazda, az Atya Isten minden munkásnak, akit fel kíván venni az ő szőlőjébe, ugyanazt kínálja. **Bűnbocsánatot és örök életet.** Ne akarj ennél többet, mert nincs ennél több, nincsen ennél nagyobb ajándék, amit adni tud. Ez azonban mindent jelent!

**Tudsz róla, hogy ez a csodálatos Gazda folyamatosan munkásokat keres az ő szőlőskertjébe?** Minden igehirdetésen, minden táborban, minden hittan órán, minden bibliaórán, mindenhol, ahol az Ő Igéje hirdettetik, munkásokat keres és toboroz. **Téged is szeretne az Ő csodálatos kertjében látni!** Drága testvér! Hirdetem neked az örömhírt! **A munkások toborzása nem egyszeri alkalom volt! Hiszen a történetben is azt olvassuk, hogy a Gazda kiment a piacra reggel, aztán pedig délben, majd délután és estefelé is. Ez azt jelenti, hogy az idők kezdetétől, annak legvégéig ki jár oda, és munkásokat gyűjt az ő szőlőjébe.** Csak rajtad múlik, hogy elfogadod-e az ajánlatot, avagy sem.

Kedves testvérek, **ez a Gazda olyan Gazda, aki szüntelenül munkálkodik! Mindenkire akar bízni valamit, az Ő csodálatos országáért. Fontosnak tartja azt, hogy akiket üdvözít, azok ne maradjanak munka nélkül.**

De mégis **hogyan történik ez a** „*megegyezés”*? A legkülönfélébb módokon. **Mózes** életében úgy történt, hogy megjelent neki az égő csipkebokorban, és szolgálatba állította. **Péter és András** életében úgy történt, hogy Jézus odalépett hozzájuk és azt mondta nekik: *„Jöjjetek utánam, és én emberhalászokká teszlek titeket.”* **Pál apostol** életében úgy történt, hogy megszólította őt Jézus, és bemutatkozott neki. Megismertette Önmagát Saullal. **Kedves Testvérek, minden szőlőskertbe való meghívás más és más. Egy valamiben azonban mind egyezik. Mégpedig abban, hogy a Gazda az, aki megszólít.**

**Az emberi élet legcsodálatosabb pillanata az, amikor megtörténik a nagy** „*megegyezés”*. Tehát az ember elfogadja azt, ami a Gazda kínál neki. A bűnbocsánatot és az örök életet**. Ha ezt elfogadod, akkor végtelen hálával a szívedben, és boldogan fogsz indulni a szőlőskertbe dolgozni.** Mert végre van célja az életednek, és nem csak azzal meg el az idő, hogy a piacon lődörög az ember.

Drága testvér! **Te már a szőlőskertben vagy?** **Ha még nem, akkor halld a jó hírt! A Gazda veled is szeretne** „*megegyezni”.* Csak rajtad áll, hogy elfogadod-e az ajánlatát. **Nem számít, hogy életed hajnalán, delén, derekán, vagy alkonyán jársz.** **A Gazda reggel is keres embereket, meg délben is, délután is meg este is.** Ne mondd hát, hogy túl fiatal vagy még a szőlőskertbe, se azt, hogy már túl vén! **Éppen te kellesz oda!** Senki más!

**Kedves testvérek, egy pillanatra elgondolkodtam azon, hogy tulajdonképpen miért van szüksége a Gazdának munkásokra?** Hiszen lenne hatalma arra, hogy Ő maga végezze a szőlőskertjének gondozását. Elküldte Jézust, aki ha akarná, egyedül minden munkát elvégezhetne. **Miért van hát szüksége ránk?** Azért, mert *„tetszett az Istennek, hogy az igehirdetés bolondsága által tartsa meg a hívőket.”* **Hát nem csodálatos az Atya? Ily módon is közösséget vállal velünk.** Megengedi, hogy Vele együtt munkálkodjon az Ő teremtménye a szőlőskertben.

**De tulajdonképpen mi ez a szőlőskert? Különös módon Jézus nem tartotta fontosnak, hogy beszéljen a szőlőskertről és az ott végzendő munkáról.** Sokat gondolkodtam azon, hogy **miért?** Hiszen az a logikus, hogy **ha valakit fel szeretnék venni dolgozni, hogy megpróbálom elcsábítani** azzal, hogy jó a fizetés és könnyű a munka. Miért nem beszél a példázatban Jézus arról, hogy mit is takar a szőlőskerti munka? Talán titkolni akarja előlünk? **Talán azért nem mondja el, mert ha elmondaná, akkor nem vállalná senki?** Nem! **Kedves testvérek, azért nem beszél róla Jézus, mert ha valaki „*megegyezik”* a Gazdával, akkor onnantól az lesz a fontos számára, hogy** „*Uram, csak hadd szolgálhassalak! Mindegy hogyan, csak küldj oda, ahol engem látni szeretnél!”* **Mert a megváltás csodáját átélt ember szívébe ez az érzés és kívánság költözik! Hálából mert elengedted minden bűnömet és örök életet adtál! Hadd szolgáljak!**

**Egy szőlőskert pedig éppen ilyen hely!** Egy szőlőskertben nem mindenki ugyanazt a feladatot látja el. **Mindenkinek más dolga van.** A vincellér mondja meg, hogy ki mit mikor és hogyan fog csinálni. Van, akinek a folyamatos **gazolás**, a szőlőskert tisztántartása a feladata. Van, aki a **metszés** szolgálatát kapja, van, aki az **oltásét**, a **nemesítését**, és van, aki a **szüretelését**.

Emlékszem, nem is olyan régen, a **parókia udvaron volt egy kis szőlőskert**. Gondolom a legtöbben emlékeztek rá. Általában tavasszal és ősszel, néhányan az ifiből segédkeztünk a munkában. **Érthető módon nem az én kezembe adták a metszőollót, hiszen fontos volt, hogy túlélje a napot az a szerencsétlen szőlőtő,** én pedig nem nagyon értek a metszéshez. Ellenben a gazolásban és az ásásban tudtam segíteni. **Mert megvolt mindenkinek a rászabott munkája.** A fizetség pedig az együtt töltött idő és a végén a vacsora volt. **Egy szőlőskertben mindenki mást csinál. Személyre szabottan azt, amihez ért.**

Kedves testvérek**, a szőlőskertben dolgozni nem könnyű munka!** **Hiszen mit jelent jelen esetben ez a munka? Isten iránti hálából szolgálni Őt és az embereket.** Ez pedig sokszor nagyon nehéz. Nagyon sokszor **nem ideális a környezet**. Különösen igaz ez korunkra, ahol **meghurcolnak emberek akkor, ha a Bibliát idézik**. Elég csak a néhány hete **Finnországban** lezajlott eseményekre gondolnunk, vagy a **németországi lutheránus lelkipásztorra,** aki bíróság előtt felelt azért, mert a bibliai igazságot hirdette. Sokszor nem ideális a környezet.

Aztán sokszor **nem ideális az időjárás sem a szőlőskertben**. **Hiszen a ma elfogadott és normává tett szellemi lelki eszmények, értékek szinte kivétel nélkül mind szembe mennek a Szentírással.**

És mindennek a tetejébe, **sokszor vannak súrlódások a többi szőlőmunkással** is. Elég csak a nagy, még a nevét is szörnyű kimondani: **„vallásháborúra”** gondolni. De hogy egészen aprópénzre váltsam, **hallottam már olyan mondatot hívő ember szájából, hogy:** *„Márpedig én vele biztosan nem ülök le imádkozni…”*

**Ha pedig őszinték akarunk lenni,** és van bennünk egy csepp alázat, akkor be kell látnunk azt is, hogy **mi magunk nem vagyunk alkalmasak arra, hogy Isten szőlőskertjében munkálkodjunk.** **Mert minél régebb óta szolgál az ember az Isten fennhatósága alatt, annál több hibáját fedezi fel önmagának.** Hogy már megint **irigy a szemem** és a szívem. Már megint önző vagyok. Már **megint bántom** azt a másikat, aki ugyanúgy a szőlőskert dolgozója. Hogy **azt teszem, amit nem akarok**, mégis teszem. **Nehéz felismerések ezek a munka közepette.**

**Ó, de jó, hogy mégsem mi döntjük el, hogy ki alkalmas és ki nem az!** Ó, de jó, hogy nem mi döntjük el, hogy ki dolgozhat a szőlőben és ki nem! **Hamar kiürülne az a szőlőskert.** **Kedves testvérek, aki egyszer a szőlőskert dolgozója lett, az a számadásig az is marad.** Mert ez egy olyan hely, ahonnan nem lehet nyugdíjba vonulni.

**Ebben a kertben dolgozni nem könnyű, de ugyanakkor csodálatos is! Ó, de nagy dolog az, amikor egy másik ember miattad „*egyezik”* meg a Gazdával!** Mert **elmesélted neki, hogy milyen csodálatos az Ő kertjében dolgozni**. Mert elmesélted neki, hogy te miért vagy ott! Mert végső soron ez a feladat. **Ezt várja tőled a Gazda, miután a szolgálatába állított.** Jézus Krisztus ezt így fogalmazta meg: „*Elmenvén azért, tegyetek tanítványokká minden népeket…!”* Isten adjon neked erőt ehhez, ha már az Ő szőlőjében munkálkodhatsz.

**Kedves testvérek, egyszer ez a munka be fog fejeződni.** **Óva intenék minden munkást attól, hogy olyan irigy szemekkel várja a számadást, mint a példázatbéli munkások.** **Tekintsünk most is a Gazdára!** Hívatja a vincellért, hogy mindenkinek fizesse ki azt, amiben megállapodtak. **Az emberi logika azt diktálná**, hogy azokat hívja először, akik a legrégebb óta dolgoznak. Van ebben a logikában egy mögöttes gondolat is. Hogy azok, **akik később csatlakoztak lássák csak az igazi hősöket!** Akik az egész napot, mondjam így: az egész életüket végig dolgozták. Ezért taps jár! Kedves testvérek, fontos azt megjegyezni, hogy **a hencegő, önmagát fényező hívő embernél kevés visszataszítóbb dolgot látni.** **Ő akkor valamit nem értett meg az Isten iránta való szeretetéből.** Nem értette meg azt, amit az apostol így mond: *„Mid van, amit nem kaptál? Ha pedig kaptad, mit dicsekszel, mintha nem kaptad volna?”*

**Isten szeretete azonban nem azonos az emberi logikával. Figyeljétek a fordított sorrend üzeneteit! Ha a felfogadás sorrendjében történne a fizetés, akkor az elsők nem tudnának az utolsókról.** Azt gondolnák, hogy minden, ami van, ahogyan a szőlőskert kinéz, az egyedül az ő érdemük. Hiszen ők dolgoztak végig. **Ez egyes egyedül az ő érdemük. Isten óvja őket a felfuvalkodástól.** **Aztán Isten olyan kegyelmes velük, hogy ezáltal még inkább meg akarja ismertetni önmagát a legrégebbi munkásaival.** Ha jól figyeltek volna, akkor egy egészen szívet melengető dolgot láttak volna**. Mert ebből a cselekedetből, hogy az utolsó szolga is teljes bért kap, láthatnák azt, hogy a Gazda, tehát Isten milyen jó. Hogy jó az Isten.** Láthatnák azt, hogy Isten mennyire nagyon szeret. Drága testvér! **Sose tekints irigy szemmel a hívő társadra! Mert ez az irigység eltakarja előlünk azt a boldogító örömöt, hogy Isten szerető szemei először rajtunk, rajtad akadtak meg! Rajtad!**

**Ez az értelmetlen lázadás pedig megfoszt az elsőség örömétől, és beoszt az utolsó helyre.** Mert Isten sohasem méricskél amikor jót tesz. Amikor a szeretetét adja. Ő a Szíve örömében részesít mindenkit, akit szeret. **Ostoba értetlenséggel ne tegyük magunkat hátrébb.**

**Befejezem. Szelíden bíztatok mindenkit arra, hogy ki-ki tanuljon meg örülni és hálásnak lenni azért, ami neki jutott.** Legyen az egy csendes, mások számára alig látható munka, hogy minden vasárnapra le van nyírva a **fű a templomudvaron**. Vagy a hangosítás és az **online közvetítés** csendes, ugyanakkor nélkülözhetetlen szolgálata. Vagy **gyermekeink hitoktatása**, időt és fáradtságot nem kímélve. Vagy a **diakóniai szolgálat** az idősebb testvérek között. **Legyél érte nagyon hálás!** Mert ebbe a munkába állított be téged a szőlőbe a Gazda. **Szívből kívánom mindannyiunknak azt, hogy ha majd eljön a számadás ideje, ne a másikra tekints irigy szemmel, hanem legyél hálás azért, hogy te több ideig szolgálhattad Őt!** Hiszen ez a legnagyobb csoda, amit csak átélhetsz.

Ámen!